Bernhard von Oldendorf
Bernhard von Oldendorf (ka Bernardus Oldendorp) oli Liivi ordu maamarssal aastatel 1347–1349. Bernhard von Oldendorf oli pärit Ravensbergi krahvkonnast Oldendorfist Borgholzhauseni lähedalt. Tema suguvõsa omas krahvkonnas mitmeid lääne ja valitses linnuseid. Oldendorfid olid suguluses ka Ravensbergi krahvidega: 1324. aastal on krahv Otto nõole Kunigunde von Oldendorfile läänistatud mitmeid valduseid, sealhulgas ka Habichthorst Oldendorfi kihelkonnast. Just sealt pärines ilmselt ka Bernhardi perekond. Oldendorfi ordukarjääri kohta on teada vaid see, et ta oli maamarssal. Võimalik, et ta sai selleks juba 1342, kindlad teated on aastate 1347–1349 kohta.